འ་བསམ་གླིང་ནས་བཀའ་འབུམ་ཤིན་ཏུ་དག་པ་ཆ་གཅིག རྒ་ནས་ཨ་གཉན་དམ་པའི་ཐུགས་དམ་རྟེན་དུ་བཞེངས་པའི་ཆོས་རྗེ་ཁུ་དབོན་གྱི་བཀའ་འབུམ་གསེར་དངུལ་ལས་གྲུབ་ཅིང་། བཟོ་རྒྱུ་ཁྱད་དུ་འཕགས་པའི་ཆོས་ཆེན་གླེགས་བམ་དྲུག རོང་སྟོན་ཤེས་བྱ་ཀུན་རིག་དང་། ངོར་ཆེན་རྡོ་རྗེ་འཆང་གི་དངོས་སློབ་བཀའ་རབ་འབྱམས་སྨྲ་བའི་དབང་པོ་ཨཱ་ནནྡ་ཛྙཱ་ནའི་ཐུགས་དམ་རྟེན་གདན་ས་ཐར་ལམ་དགོན་ནས་དཔེ་ཁུངས་ཐུབ་ཆ་གཅིག གདན་ས་ཆེན་པོ་འདི་ཉིད་ན་སྔར་གོང་མ་རྣམས་ཀྱིས་བཞེངས་པ་དང་། ཕྱིས་ཆོས་རྒྱལ་རང་ཉིད་ཀྱི་ཐུགས་དམ་རྟེན་དུ་གསར་བཞེངས་མཛད་པ་བཅས་ཤིན་ཏུ་ལེགས་པ་ཆ་གཉིས། གཞན་ཡང་ལྕགས་ར་བསམ་འགྲུབ་རྩེ་དང་། གླིང་ནས་སྤྱན་དྲངས་པའི་ཆ་གཉིས། འཐོར་བུ་ལ་མཁས་གྲུབ་སངས་རྒྱས་ཕུན་ཚོགས་པའི་ཕྱག་དཔེ་དངོས་མ་འགའ་རེ་དང་བཅས་ཏེ། བཀའ་འབུམ་ཡོངས་རྫོགས་ཚར་དྲུག་ཙམ་དང་བསྟུན་ནས། དག་བྱེད་གཙོ་བོ་རང་གི་ཉེ་བ་འཁོར་སྒྲ་དང་སྙན་དངགས་སོགས་ཐ་སྙད་རིག་པའི་གནས་ལ་བྱང་ཆུབ་པ། དགེ་སློང་ཚུལ་ཁྲིམས་རིན་ཆེན་དང་། གཞན་ཡང་གསར་རྙིང་བརྡའི་ཁྱད་ལ་མཁས་པ་རྨུགས་སངས་པ་སྦྱིན་པ་རྒྱ་མཚོ་དང་བསྟན་འཛིན་རྒྱལ་མཚན་སོགས་བཞི་ཙམ་གྱིས་ཞུས་དག་ནན་ཏན་བགྱིས་ཤིང་། རྡོ་རྗེའི་ཚིག་གི་དཀའ་འགྲེལ་འགའ་ཞིག་ལ་ཕྱི་མོ་རྣམས་མི་མཐུན་པའི་དོགས་གནས་ཅུང་ཟད་བྱུང་བ་རྣམས་ཀྱང་བཀའ་དང་བསྟན་བཅོས་གང་ཡིན་གྱི་རྩ་བ་ལ་གཏུགས་ཏེ་དེ་དང་མཐུན་གང་ཆེའི་དབང་དུ་བཏང་། དེ་དག་ཏུའང་མེད་པའི་འདྲ་མིན་འགའ་རེ་བྱུང་འདུག་པ་རྣམས་ནི་བདག་གིས་ཀྱང་དཔྱད་པའི་གྲོགས་བྱས་ཤིང་ཡིད་ལ་ངེས་པ་རྣམས་བཅོས། མ་ངེས་པ་རྣམས་སོར་བཞག་ལ་རྟགས་དང་མཆན་བུ་ཡོད་པར་བགྱིས་ནས་དཔྱད་རུང་བཞག་སྟེ། མདོར་ན་ཡིད་ཆེས་བྱར་རུང་བའི་ཞུས་དག་ནན་ཆེན་བགྱིས། འཕྲུལ་གྱི་ཡིག་གཟུགས་ལ་མཁས་པ་མང་པོའི་ནང་ནས་བཀྲབས་པ་བཅུ་དྲུག་དང་། པར་བརྐོས་མཁས་པ་བརྒྱ་ལྔ་བཅུ་ཙམ་འདོམས་ཏེ། དེ་རྣམས་ལ་ཡོན་དབུལ་རྟ་ནོར། ཇ་དང་རས། དུ་བ་སོགས་གང་མོས་བྱིན་པ་ནས་ཀྱི་རྩིས་ལ། ཞུས་དག་པ་མི་རེ་ལ་ཉིན་རེ་ནས་འདོང་བཅུ་གཅིག དབུ་ལྷའི་བརྐོས་པ་བརྙན་རེ་ལ་ནས་ཁལ་གཅིག་དང་ཞོ་གཉིས། བྲིས་པར་བཤོག་ལྡེབས་རེ་ལ་ནས་འདོང་བཅོ་ལྔ། འབྲིང་ནས་འདོང་ཕྱེད་དང་བཅོ་ལྔ། ཐ་མ་འདོང་བཅུ་བཞི། བརྐོས་པ་རབ་བར་ལྡེབས་རེ་ལ་ཁལ་གཉིས་ཞོ་གཉིས། འབྲིང་སྟོད་ཁལ་གཉིས་དང་ཞོ་གཅིག་འདོང་ལྔ། འབྲིང་ཁལ་གཉིས་ཞོ་གཅིག ཐ་མ་ཁལ་གཉིས། ཐིག་འདེབས་པ་དང་ཤོག་མཁན་གཉིས་ལ་ཉིན་རེར་འདོང་བཞི་རེ། ཤིང་གཞོག་མཁན་ཤིང་ཤར་བདུན་ལ་ཞོ་གཅིག ཤིང་རིན་ཤིང་ཤར་བཅོ་ལྔ་རེ་ལ་བར་ཁག་བརྩིས་ཏེ་ཐམས་ཅད་ཁྱོན་བསྡོམས་པ་ཇ་ལ་དྲིལ་ན་འཁོར་དྲུག་སྟོང་ཕྲག་གཅིག་དང་བཅུ་གསུམ་གྱིས་ཆོས་སྦྱིན་པར་དུ་བསྒྲུབས་ཏེ། དེའང་བསྒྲུབ་པའི་གནས་ནི་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱིས་མངོན་པར་བྱང་ཆུབ་པའི་གནས། རྡོ་རྗེའི་གདན་ནས་བྱང་ཕྱོགས་སུ་དཔག་ཚད་བརྒྱ་བགྲོད་པ་ན། རིགས་གསུམ་མགོན་གྱི་རྣམ་པར་འཕྲུལ་པའི་འོད་གསལ་འཁོན་གྱི་གདུང་སྲས་མཁས་ཤིང་གྲུབ་པའི་སྐྱེས་ཆེན་རྒྱུན་མི་འཆད་པ་བྱོན་པའི་གདན་ས་ཆེན་པོ་དཔལ་ས་སྐྱ་ཞེས་ཡོངས་སུ་གྲགས་པ་དེ་ཉིད་ཡོད་ལ། དེ་ནས་མེ་མཚམས་སུ་ཞག་གི་ཕུང་པོ་གསུམ་ཙམ་བགྲོད་པའི་བོད་ཆེན་པོར་གྲགས་པའི་སའི་ཆ། སེམས་ཅན་སྤྱི་མཐུན་གྱི་དགེ་བ་སྤྱད་པའི་བདག་པོའི་འབྲས་བུ་ལེགས་པར་སྨིན་པའི་ས་ཕྱོགས་གཟི་མདངས་ཆེ་ཞིང་ཁོད་སྙོམས་པ་ལ། ཁོར་ཡུག་ཀུན་ནས་རི་བོའི་ཚོགས་རྣམས་ནི་རང་རང་གི་བཀྲ་ཤིས་པའི་རྟགས་ཀྱི་དགེ་མཚན་ཐ་དད་པ་བཟུང་ནས་གཅིག་ལ་གཅིག་ངོམ་པ་ལྟར་འཁོད་ཅིང་། གངས་རི་དང་བྲག་རི་དག་ནི་མ་བཅོས་དྲང་པོའི་ཆ་ལུགས་གཅིག་པུར་འཛིན་ལ། གཞན་རྣམས་ནི་དུས་དུས་སུ་རྒྱལ་མོ་བཞིས་བགོས་པའི་གོས་བཟང་རེ་མོས་སུ་གོན་པ། དེ་དག་གི་བར་མཚམས་རྣམས་སུ་འབྲོག་དགོན་པ་དང་། གྲོང་དང་། གྲོང་ཁྱེར་དང་། ལྗོངས་དང་། སྐྱེད་མོས་ཚལ་དང་། འབབ་ཆུ་ལ་སོགས་པ་བཀོད་པ་ལེགས་པས་ཀུན་གྱི་ཡིད་འཕྲོག་པར་ནུས་པའི་རྟེན་དེ་དག་ལ་བརྟེན་པའི་མི་དང་དུད་འགྲོས་བསྡུས་པའི་འགྲོ་བ་དཔག་ཏུ་མེད་པ་རྣམས་ནི་རང་རང་གི་སྔོན་ལས་ཀྱི་བགོ་སྐལ་ཐ་དད་པ་ལ་སྤྱོད་པས། ཆོས་མཛད་རྣམས་ཀྱི་དགེ་བ་བསྒྲུབ་འདོད་དང་། སྡིག་པ་སྤང་འདོད་ཀྱི་བློ་གོང་ནས་གོང་དུ་སྤེལ་བའི་སྣོད་བཅུད་དགེ་བའི་བཤེས་སུ་གྱུར་པ་དེ་དག་གིས་ཡོངས་སུ་བསྐོར་བའི་ཡུལ་གྱི་ལྟེ་བ། སྔོན་གྲུབ་པའི་དབང་ཕྱུག་ཐང་སྟོང་རྒྱལ་པོའི་ཞབས་ཀྱིས་ལེགས་པར་བཏབ་སྟེ་ལྷུན་གྲུབ་སྟེང་ཞེས་མཚན་དུ་གསོལ་བའི་ཆོས་སྡེ་ཁྱད་པར་ཅན་དེ་ཉིད་དུ་སྡེ་དགེ་ས་སྤྱོད་ཀྱི་གདུང་རྒྱུད་རིམ་པས་བྱོན་པ་རྣམས་ཀྱིས་སངས་རྒྱས་བསྟན་པའི་ལུགས་སྲོལ་རྒྱ་ཆེན་བཙུགས་ཤིང་། ཁྱད་པར་མཁས་ཤིང་གྲུབ་པའི་གཙུག་རྒྱན་འཇམ་མགོན་དཔལ་མཆོག་རྒྱལ་མཚན། མདོ་རྒྱུད་རྒྱ་མཚོའི་ཕ་རོལ་ཏུ་སོན་པ་མཁས་མཆོག་བཀྲ་ཤིས་དཔལ་ལྡན། ཡོངས་རྫོགས་བསྟན་པའི་མངའ་བདག་མཁན་ཆེན་སངས་རྒྱས་ཕུན་ཚོགས། མང་དུ་ཐོས་ཤིང་ལུང་རིགས་སྨྲ་བའི་དབང་ཕྱུག་མཁན་ཆེན་བཟང་པོ་རྒྱལ་མཚན། རྒྱུད་སྡེ་རྒྱ་མཚོའི་མངའ་བདག་མཁྱེན་ཡངས་ཀུན་དགའ་ཆོས་འཕེལ་ལ་སོགས་པའི་བསྟན་འཛིན་གྱི་སྐྱེས་ཆེན་རིམ་པས་བྱོན་པ་རྣམས་ཀྱིས་སུམ་ལྡན་རྡོ་རྗེ་འཛིན་པའི་དགེ་འདུན་འདུས་པ་རྒྱ་མཚོ་ལྟ་བུའི་དབུས་སུ། འཆད་རྩོད་རྩོམ་གསུམ་གྱི་སྒོ་ནས་བསྟན་པ་རྒྱ་ཆེར་སྤེལ་བའི་གདན་ས་ཆེན་པོ་དེ་ཉིད་ཀྱི་ནང་གསེས། རྣམ་འདྲེན་བསྟན་པའི་སྲི་ཞུ་བ་ཆེན་པོ་སྡེ་དགེ་ཆོས་རྒྱལ་བཞུགས་པའི་རྒྱལ་ཁབ་ཀུན་ལས་རྣམ་པར་རྒྱལ་བའི་ཕོ་བྲང་ཆེན་པོ་འདི་ཉིད་དུ། དུས་ནི་སྟོན་པ་ཤཱཀྱ་སེང་གེ་རྣམ་བྱུང་ས་འབྲུག་ལ་སྐུ་བལྟམས་ནས་ལོ་སུམ་སྟོང་དགུ་བརྒྱ་དང་ཞེ་དྲུག་འདས་ཤིང་། བརྒྱད་ཅུ་བཞེས་པ་མེ་ཕག་ལ་མྱ་ངན་ལས་འདའ་བའི་ཚུལ་བསྟན། དེ་ནས་ལོ་ཉིས་སྟོང་ལྔ་བརྒྱ་བགྲངས་པའི་མེ་ཡོས་ལ་བོད་དུ་གཉེན་པོ་གསང་བ་བབས་ཏེ་བསྟན་པའི་དབུ་བརྙེས་ནས་ལོ་ཆིག་སྟོང་དང་སུམ་བརྒྱ་རེ་བདུན་བརྒལ། ཆུ་སྤྲེའུ་རྣལ་འབྱོར་གྱི་དབང་ཕྱུག་དཔལ་ས་སྐྱ་པ་ཀུན་དགའ་སྙིང་པོ་སྐུ་འཁྲུངས་ནས་བགྲང་གཞི་དྲུག་བརྒྱ་ཞེ་གཉིས་འདས་པ་སཾ་སྐྲྀ་ཏའི་སྐད་དུ་ཨཱ་ནནྡ། དེ་ཉིད་བོད་སྐད་དུ་བསྒྱུར་ཚེ་ཀུན་དགའ། མ་ཧཱ་ཙི་ནའི་ཡུལ་གྲུ་ཆེན་པོར་གྱེ་ཡིན། དབང་ཐང་དང་བསྟུན་པའི་མིང་ལ་ཤིང་སྟག་དུ་བོད་པའི་གསར་ཚེས་ཀྱི་གནམ་ལོའི་ཟླ་«༤»ཚེས་«༢༥»དགེ་བ་ལ་མགོ་ཚུགས། དེ་ནས་བཟུང་སྟེ་ཤིང་ཡོས་ཁྲུམས་སྟོད་ཟླ་བའི་ཚེས་བཅུ་བཞི། རྗེ་བརྩེ་བ་ཆེན་པོ་དང་ས་སྐྱ་པཎ་ཆེན་གཉིས་ཀའི་ཐུགས་ཆོས་དབྱིངས་ཟབ་མོར་མཉམ་པར་གཞག་པའི་ཟླ་དུས་ཀྱི་མཆོད་པའི་ཉིན་ཡིག་མཁན་རྣམས་ཀྱིས་མཐའ་རྫོགས་པར་བྲིས་ཟིན་ཅིང་། མེ་ཕོ་འབྲུག་གི་གནམ་ལོའི་ཟླ་ཚེས་བཟང་པོ་ལ་པར་གྱི་མཐའ་ལེགས་པར་གྲུབ་ནས་བཞུགས་ཁྲི་ལ་མངའ་གསོལ་བའི་གསུང་རབ་རིན་ཆེན་དབང་གི་རྒྱལ་པོ་འདི་ཉིད་ལྷ་དང་བཅས་པའི་འཇིག་རྟེན་པ་ཐམས་ཅད་ཀྱི་གཙུག་ཏུ་རྣམ་པར་རྒྱལ་ནས་ཕན་པ་དང་བདེ་བའི་འདོད་དགུ་ཟད་མི་ཤེས་པའི་འབྱུང་གནས་དམ་པར་གྱུར་ཅིག། །།སྨྲས་པ། ས་སྤྱོད་བཀའ་ལུང་རིན་ཆེན་ཅོད་པན་ཅན། །མཁྱེན་དཔྱོད་ལང་ཚོས་དྲེགས་པའི་ཆོས་བློན་དབུར། །བཞུགས་པའི་ལས་བྱེད་བློ་གྲོས་ལྡན་མཐོང་ཚེ། །མ་བཟོད་ཕུར་བུ་མཐོ་རིས་བྲོས་ཀྱི་དོགས། །མ་བརྡལ་ཁོད་སྙོམས་གཞི་ལ་ལག་སྟབས་སྟོང་། །བསྒྱུར་ཏེ་མ་བཅོས་དབྱིབས་ལེགས་རི་བོའི་ཕྲེང་། །མ་བསྐུལ་དུས་ཀྱི་དགའ་མས་རྒྱན་འབུལ་ཚེ། །མ་བོས་ཀུན་ཡིད་འགུགས་པའི་དགེ་མཚན་ངོམ། །དེ་དབུས་ཆོས་ལྡན་རྒྱལ་པོས་བསྐྱངས་པའི་གནས། །ཕྱི་ནང་ཉེར་འཚེས་དབེན་ཞིང་ཆོས་ཀྱི་སྒྲ། །ལྷུན་གྲུབ་ས་སྟེངས་གྲགས་པའི་རྒྱལ་ཁབ་ནས། །དུས་ཚེས་དགེ་བར་ཆོས་སྦྱིན་ཆེ་འདི་སྤེལ། །དཔལ་ས་སྐྱའི་རྗེ་བཙུན་གོང་མ་ལྔའི་གསུང་རབ་རིན་པོ་ཆེའི་པར་གྱི་སྒོ་འཕར་འབྱེད་པའི་དཀར་ཆག་འཕྲུལ་གྱི་ལྡེ་མིག་ལས། བསྟན་པ་རྒྱས་པའི་ཆེད་དུ་ཆོས་སྦྱིན་པར་དུ་བསྒྲུབ་ཚུལ་གྱི་སྐབས་ཏེ་གསུམ་པའོ།། །།འདིར་སྨྲས་པ། གངས་ཅན་གདུལ་བྱ་བསྐལ་སྔོན་ཡིད་ཅན་ཤེས་བྱའི་མཁར་འགྲོ་དྲང་པོའི་བསམ་གཏན་བཅུད་ལེན་ཚེ། །རང་དགར་འཁྱོགས་པོའི་བློ་ཅན་གྱིས་བཙལ་ཕྱོགས་ལྷུང་བཟའ་བས་ཉེན་པ་ཕལ་ཆེར་དམ་ཆོས་ཀྱི། །འོད་སྣང་དང་བྲལ་བླང་དོར་འཁྲུལ་པའི་མུན་པར་འཁྱམས་རྣམས་བརྩེ་བའི་སྐྱ་རེངས་སྔོན་འགྲོ་བའི། །ལེགས་བཤད་ཉི་མས་སྨྲ་ངན་མུན་བཅོམ་ཆོས་ཀྱི་ལམ་སྟོན་འཇམ་དབྱངས་རྣམ་ལྔའི་བཀའ་དྲིན་བསམ། ༡ །ཚུལ་གནས་དགེ་བའི་བཤེས་ལས་ཐོས་ན་དད་པའི་རྩ་བ་བརྟན་པའི་རྒྱུ། །བསམས་ན་མ་རྟོགས་ལོག་རྟོག་ཐེ་ཚོམ་རིང་བྲལ་དགའ་བའི་ཡལ་འདབ་བསྐྱེད། །བསྒོམས་ན་བློ་མཆོག་གོང་ནས་གོང་འཕེལ་སངས་རྒྱས་ཡོན་ཏན་འབྲས་སྨིན་བྱེད། །བདེན་གཉིས་དོན་སྟོན་ཚིག་སྦྱོར་བསྡེབས་ལེགས་བཀའ་སྲོལ་དཔག་བསམ་ལྗོན་པ་འདིས། ༢ །མདོ་རྒྱུད་མཐའ་དག་གསལ་བས་སྒྲོན་མེ་སྟེ། །དྲན་དབང་ཀུན་དགའ་བསྐྱེད་ཕྱིར་ལྟད་མོའི་མཛོད། །ལུང་རིགས་འགལ་འབྲེལ་འཆར་པས་ཨཱ་དརྴ། །བདེ་གཤེགས་ཡོངས་ཀྱིས་བགྲོད་ཕྱིར་མ་ནོར་ལམ། ༣ །གསུང་རབ་རིན་ཆེན་གླེགས་བམ་བཅོ་ལྔ་ཡི། །ཆོས་སྦྱིན་པར་སྒོ་གྲངས་མེད་དཀར་ཆག་གི །མིག་འཕྲུལ་ཀུཉྫི་ཀ་ཡིས་ཅིག་ཅར་དུ། །ཕྱེ་དང་བཀའ་གནས་ལྟད་མོ་དུས་གཅིག་བྱུང་། ༤ །བཟོ་མགར་མཁས་པའི་སྐྱེ་བ་མ་བླངས་ཤིང་། །བི་ཤྭ་ཀརྨ་ས་འདིར་འོངས་མིན་པར། །མིག་འཕྲུལ་བྱེད་འདི་སུ་ཞེས་ཉི་ཟླས་ཀྱང་། །གླིང་བཞིར་རྒྱུ་བའི་ཟོལ་གྱིས་བལྟ་ཕྱིར་ལྷགས། ༥ །དད་པས་དམ་ཆོས་འདི་ཀློག་ལན་རེ་ཟུང་། །བགྱིས་པའི་ཕན་ཡོན་དཔག་ཡས་ཐུབ་དབང་གི །ཞལ་གྱིས་འཆེས་ན་འཛད་མེད་པར་གྱི་མ། །འདི་བསྒྲུབས་དགེ་བ་སྔ་མའི་འབུམ་འགྱུར་ཅན། ༦ །འདིས་མཚོན་དུས་གསུམ་ཀུན་དུ་རང་གཞན་གྱི། །སྒོ་གསུམ་རྗེས་འབྲེལ་ལེགས་བྱས་ཇི་སྙེད་ཀུན། །བདག་ཡིད་ཕོ་ཉ་དྲི་ཡི་གཞོན་པ་ལ། །བསྐྱོན་ཏེ་གཅིག་ཏུ་བསྡུས་ཤིང་བསྡོམས་པའི་མཐུས། ༧ །གནས་སྐབས་མཐར་ཐུག་ཕན་བདེའི་ཆར་རྒྱུན་གྱི། །འབྱུང་གནས་བདེ་གཤེགས་བསྟན་པའི་དབྱར་སྐྱེས་སྤྲིན། །སྐྱེ་དགུའི་ལས་ཉོན་གདུང་སྐྱོབ་གྲིབ་བསིལ་ཅན། །འཇིག་རྟེན་ཁམས་ཀྱི་མཁའ་ཁྱབ་དཀྲིགས་གྱུར་ཅིག ༨ །ལུང་རྟོགས་བསྟན་པའི་མཆོག་ནི་འདིའོ་ཞེས། །ཡིད་ཆེས་ལུང་གི་དཔང་པོ་དབང་བཙན་ཚོགས། །ལྷང་ལྷང་བསྔགས་པ་ས་སྐྱ་པ་ཡི་བསྟན། །བསྐལ་པ་ཇི་སྲིད་ཡུན་འཚོ་འཕེལ་གྱུར་ཅིག ༩ །ཆགས་སྡང་རྒྱུད་འཁྲུགས་རྩུབ་དང་གཏུམ་པ་འགས། །ཤུ་བུས་སྨོད་ཀྱང་ཐུབ་པའི་ཚངས་དབྱངས་གདངས། །སྙན་འགྱུར་དྲུག་ཅུས་རབ་བསྟོད་ཨེ་ཝཾ་པའི། །ལུགས་བཟང་འཇིག་རྟེན་ཁམས་ཀུན་དར་གྱུར་ཅིག ༡༠ །སྡོམ་གསུམ་རིན་ཆེན་ཁུར་པོས་མི་ངལ་ཞིང་། །བཤད་དང་སྒྲུབ་པའི་གོམ་རླབས་བསྒྱུར་མཁས་པའི། །བསྟན་འཛིན་གླང་ཆེན་ཁྱུ་མཆོག་གྲངས་མེད་ཀྱི། །མཛད་བཟང་གོམ་རྗེ་ས་སྟེངས་ཀུན་ཁྱབ་ཤོག ༡༡ །སྡེ་བཞིའི་འབྲས་བུ་ཕུན་ཚོགས་དགེ་བཅུ་ཡི། །ཁྲིམས་དང་སྟོབས་ཀྱི་འཁོར་ལོས་ས་ཆེན་ཁྱོན། །སྤྱོད་མཛད་བསྟན་པའི་སྦྱིན་བདག་ཡབ་སྲས་བཅས། །སྐུ་ཚེ་མི་ཤིགས་བསྐལ་པའི་རིང་འཚོར་ཤོག །གལ་ཏེ་ཕྱི་ནང་འགལ་རྐྱེན་རྣོ་གདུག་གི །ཚེར་མ་གཟིངས་པའི་ནགས་ཚལ་བདོ་གྱུར་ན། །བསྟན་སྲུང་མཐུ་དཔུང་དྲེགས་པའི་མེ་བོ་ཆེས། །དྲག་སྦྱོར་བསྲེག་པའི་ལས་ལ་བརྩོན་གྱུར་ཅིག ༡༣ །རིག་བྱེད་དཔལ་མོ་འདོད་རྒྱལ་ཚོགས་ཀྱི་བདག །ཐུགས་རྗེ་དཀྱུས་རིང་སྤྲོས་པའི་ཟུར་མིག་གིས། །ཁམས་གསུམ་འགྲོ་བའི་མཛའ་བོ་ཁེངས་ལྡན་ཚོགས། །དཔལ་འབྱོར་སྐྱེས་བཟང་བཅས་པ་རང་དབང་སྩོལ། ༡༤ །ཆོས་འདིའི་དོ་དམ་ཁུར་ལེན་ལས་བྱེད་བཅས། །སྐྱེ་ཀུན་དལ་འབྱོར་ལུས་ཐོབ་དམ་པ་ཡིས། །རྗེས་བཟུང་རྒྱལ་བའི་བསྟན་ལ་ཐོས་བསམ་བསྒོམ། །མཐར་ཕྱིན་རང་གཞན་དོན་གཉིས་ལྷུན་གྲུབ་ཤོག ༡༥ །འཁོར་བའི་ཐང་དུ་སྡུག་བསྔལ་བརྒྱ་ཕྲག་གིས། །དུབ་པའི་མཁའ་མཉམ་འགྲོ་བའི་འཁྱམས་པོ་རྣམས། །དཀོན་མཆོག་ཐུགས་རྗེའི་རྐང་འཐུང་གྲིབ་ཏུ་ངལ། །བསོ་ཞིང་དགེ་བཅུའི་འབྲས་བཟང་སྤྱོད་གྱུར་ཅིག ༡༦ །བླ་མེད་དཀོན་མཆོག་གསུམ་པོར་རྩེ་གཅིག་བློས། །སྐྱབས་སོང་ཐུགས་རྗེ་བྱིན་རླབས་ནུས་པས་གང་། །བསླུས་པའི་ཚིག་ཙམ་མི་རྙེད་བདེན་པ་འདིས། །བདག་གིས་སྨོན་ལམ་གང་བཏབ་འགྲུབ་གྱུར་ཅིག ༡༧ །དེ་ལྟར་དཔལ་ས་སྐྱའི་རྗེ་བཙུན་གོང་མ་ལྔའི་གསུང་རབ་རིན་པོ་ཆེའི་ཆོས་སྦྱིན་པར་གྱི་སྒོ་འཕར་འབྱེད་པའི་དཀར་ཆག་འཕྲུལ་གྱི་ལྡེ་མིག་ཅེས་བྱ་བ་འདི་ནི། བོད་ཆེན་ལྗོངས་ཀྱི་ཡངས་པའི་ས་སྟེངས་ཀུན་ཏུ་དགེ་བ་བཅུ་དང་རྗེས་སུ་མཐུན་པའི་བཀའ་ཁྲིམས་དང་ལས་དབང་སྟོབས་ཀྱི་འཁོར་ལོས་དབང་སྒྱུར་བའི་ཆོས་རྒྱལ་ཆེན་པོ་ཉིད་ནས། འདི་བཞིན་དགོས་ཚུལ་གྱི་བཀའ་སྩལ་ཕེབས་པར་བརྟེན། སྤྱིར་རྣམ་འདྲེན་མཆོག་གི་བསྟན་པ་རིན་པོ་ཆེ་དང་། བྱེ་བྲག་རྗེ་བཙུན་ས་སྐྱ་པ་ཡབ་སྲས་བརྒྱུད་པ་དང་བཅས་པའི་རིང་ལུགས་དྲི་མ་མེད་པ་འདི་ཉིད་ལ་མི་ཕྱེད་པའི་དད་པ་དང་ལྡན་ཞིང་། གསུང་གི་བདུད་རྩིས་སྐལ་བ་སྦོམ་པོར་གྱུར་པའི་དགེ་སློང་བཀྲ་ཤིས་ལྷུན་གྲུབ་ཀྱིས། བོད་ཆེན་གྱི་སའི་ཆ་སྡེ་དགེ་ལྷུན་གྲུབ་སྟེང་གི་ཆོས་གྲྭ་ཆེན་པོར་མེ་འབྲུག་གི་ལོའི་ས་ག་ཟླ་བའི་དཀར་ཕྱོགས་ཀྱི་དགའ་བ་གསུམ་པ། ཉི་མ་མེ་བཞིའི་འགྲུབ་སྦྱོར་འཛོམ་པའི་ཉིན་གྲུབ་པར་བགྱིས་པ་འདི་ལ་ནོངས་པ་མཆིས་ན་མཁས་པའི་ཚོགས་ལ་བཤགས་ཤིང་། དགེ་བས་འགྲོ་བ་ཐམས་ཅད་ཕན་བདེ་རྒྱ་ཆེན་པོ་འབྱུང་བའི་རྒྱུར་གྱུར་ཅིག། །།སརྦ་མངྒ་ལཾ་བྷ་ཝནྟུ།། །། ༈ གུ་རུས་དཔར་རྩ་སྤེལ་བའོ།།